- PANAGNAꞋAN
- <
- 35
- >

35
Pabīng Si Yakub ni Lahat Betel
1 Na aniya' panoho'an Tuhan ma si Yakub, yukna, “Patukad ka ni Betel bo' ka maglahat mahē'. Hinangun pagtunu'an isab mahē' pagkulbanannu ma aku, ya Tuhan bay magpa'nda' ma ka'a waktu lagi' kalahinu min siyakanu si Esaw.”
2 Ah'lling si Yakub ma saga anak-h'ndana sampay ma saga a'a bebeya'anna kamemon, yukna, “Timaninbi saga ta'u-ta'u kamemon ya pagtutuhananbi ilu. Sussihunbi baranbi pahāp bo' yampa kam magsalinan badju' al'ssin. 3 Pagubus, patukad kitam ni Betel ati angahinang aku pagkulbanan maina'an pangarapan ni Tuhan ya bay anabangan aku ma waktu kasukkalanku. Ginapi' na pa'in aku e'na pi'ingga-pi'ingga bay pal'ngngananku.” 4 Manjari bineya' lling si Yakub e' saga a'ana inān ati sinōngan ni iya saga ta'u-ta'u sigām kamemon sampay saga aretes*35:4 Aretes itu marai' bay nihinang e' sigām hadjimat, atawa bay tinaban e' sigām min da'ira Sekem. bay ma tainga sigām. Jari kinubul kamemonna e' si Yakub ma tongod po'on kayu pagduwa'ahan ya ma Sekem. 5 Pagubus, pasalta' pa'in disi Yakub atulak minnē', pinat'kkahan tāw aheya saga a'a ma kakauman Sekem angkan sigām mbal makatawakkal anurul disi Yakub amalos.
6 Manjari itu magt'kkahan na si Yakub sampay saga a'ana kamemon ni Lūs, ya pinagōnan Betel ma tahun damuli itu. Ma lahat Kana'an ko' inān. 7 Aniya' pagtunu'an kulban nihinang e' si Yakub mahē'. El-Betel†35:7 Ya ōn El-Betel itu, hatina bang ma bahasa Hibrani, ‘Tuhan Lahat Betel.’ ya pangōnna ma lahat inān, sabab ya na lahat bay pagpa'nda'an Tuhan ma iya waktu bay kalahina min siyakana.
8 Amatay na si Debora, ya d'nda bay angayurahan si Ripka min kariki'-diki'na gi'. Takubul iya ma tongod dakayu' po'on kayu ya ma lūran lahat Betel. Allon Bakut (hatina Kayu Pagkarukka'an) ya pangōn a'a ma kayu inān.
9 Na, ma waktu kapamole' si Yakub min lahat Mesopotami, bay magpa'nda' Tuhan ni iya pabalik maka amuwanan iya kahāpan. 10 Ya pangallam Tuhan ma iya, “Ōnnu si Yakub‡35:10 Ya ōn Yakub itu pa'anggil ma dakayu' kabtangan, hatina ‘amalut ma buli' tape'.’ Ya hantang-hatulanna, ‘pangangakkal.’ sagō' puwas itu ngga'i ka na si Yakub ya pangōn ka'a, sagō' si Isra'il§35:10 Ya ōn Isra'il itu, hatina, ‘magkosogan maka Tuhan.’ na.” Hatina Tuhan to'ongan ya bay angōnan iya si Isra'il.
11 Manjari angallam na isab Tuhan ma iya, “Aku itu Tuhan Sangat Kawasa. Anganak ka paheka, manjari ma waktu sinōng aniya' kabangsa-bangsahan patubu' min ka'a. Lāgi aniya' saga sultan isab luwa' min panubu'nu. 12 Ya lahat bay pamuwanku ma mbo'nu si Ibrahim maka mma'nu si Isa'ak pamuwanku isab ma ka'a sampay ma saga panubu'nu.” 13 Pagubus, ala'an na Tuhan min lugal bay pagsuli-sulihanna maka si Yakub.
14 Na maina'an, ma tongod bay pangallaman Tuhan ma iya, aniya' batu niosolan e'na. Taosol pa'in, binusug e' si Yakub binu-anggul maka ns'llan jaitun*35:14 Ns'llan pin'gga' min buwa' kayu jaitun. ma diyata'na panukbal ni Tuhan. 15 Manjari Betel†35:15 Ya ōn Betel itu bahasa Hibrani, hatina ‘luma' Tuhan.’ ya pangōn si Yakub ma lahat ina'an-i.
Kamatay si Rakiya
16 Pagpuwas, palanjal na si Yakub maka saga anak-h'ndana min Betel inān. Na alawak-lawak lagi' sigām min kauman Eprata, ta'abut na bulanan si Rakiya anganak. Kahunitan iya to'ongan. 17 Jari itu, pagka makalandu' hunitna, yuk panday ma iya, “Ndū', Rakiya, da'a ka tināw, l'lla ko' itu.” 18 Song pa'in ab'kkat napasna, si Benoni (hatina ‘anak kasusahanku’) ya ōn pang'bba si Rakiya ma anakna. Manjari amutawan na iya. Saguwā' Benjamin‡35:18 Benjamin, hatina ‘anak taga-kawasa’ atawa ‘anak ahāp sukudna.’ ya pangōn si Yakub ma onde'-onde' he'.
19 Pagka amatay na si Rakiya, kinubul iya ma bihing lān tudju ni kauman Eprata, ya pinagōnan Betlehem ma tahun damuli itu. 20 Jari aniya' batu lakit niosolan e' si Yakub, batu panganggindanan kubul si Rakiya. Ina'an du isab sampay ni buwattina'an.
21 Pagpuwas, palanjal na disi Yakub (ya pinagōnan isab si Isra'il) ati magpat'ngge tolda pagluma'an sigām ma liyuhan Migdal-Eder.§35:21 Migdal-Eder itu bahasa Hibrani, hatina ‘luma' pamantawan hayop.’ 22 Sakali itu, waktu lagi' disi Isra'il pat'nna' ma liyuhan Migdal-Eder inān, makapagbihing anakna si Rubin maka h'nda-h'ndana si Bilha. Kahaka'an si Yakub pasal ina'an-i angkan akagit atayna.
Na, si Yakub itu, sangpū' maka duwa anakna l'lla.
23 Ya itu saga anakna min si Leya:
si Rubin ya pagsiyakahan,
bo' si Simiyun, si Libi, si Yahud, maka si Issakar,
si Sibulun ya kasiyalihan.
24 Saga anak si Yakub min si Rakiya:
si Yusup ya siyaka, bo' si Benjamin.
25 Anakna isab min si Bilha ya ipatan si Rakiya:
si Dān maka si Naptali.
26 Anakna isab min si Silpa ya ipatan si Leya:
si Gād maka si Aser.
In sangpū' maka duwa anak si Yakub l'lla itu bay nianakan ma lahat Mesopotami.
Kawapat si Isa'ak
27 Manjari at'kka na si Yakub ni mma'na si Isa'ak ma lahat Mamre (hatina lahat Hebron), ya na lahat bay paglahatan si Isa'ak maka si Ibrahim. 28 Na, ta'abut pa'in dahatus maka walumpū' tahun umul si Isa'ak, 29 awapat na iya ma deyom kasannangan, ati pinapagtimuk iya maka ka'mbo'-mbo'anna. Takubul iya e' anakna karuwangan si Esaw maka si Yakub.

- PANAGNAꞋAN
- <
- 35
- >

*35:4 35:4 Aretes itu marai' bay nihinang e' sigām hadjimat, atawa bay tinaban e' sigām min da'ira Sekem.

†35:7 35:7 Ya ōn El-Betel itu, hatina bang ma bahasa Hibrani, ‘Tuhan Lahat Betel.’

‡35:10 35:10 Ya ōn Yakub itu pa'anggil ma dakayu' kabtangan, hatina ‘amalut ma buli' tape'.’ Ya hantang-hatulanna, ‘pangangakkal.’

§35:10 35:10 Ya ōn Isra'il itu, hatina, ‘magkosogan maka Tuhan.’

*35:14 35:14 Ns'llan pin'gga' min buwa' kayu jaitun.

†35:15 35:15 Ya ōn Betel itu bahasa Hibrani, hatina ‘luma' Tuhan.’

‡35:18 35:18 Benjamin, hatina ‘anak taga-kawasa’ atawa ‘anak ahāp sukudna.’

§35:21 35:21 Migdal-Eder itu bahasa Hibrani, hatina ‘luma' pamantawan hayop.’

© 2008 WBT